**Zmluva o poskytnutí služieb č....**

**uzatvorená podľa § 269 ods. 2 a nasl. zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“)**

(ďalej len „Zmluva“)

medzi

**Objednávateľ:**

názov: **Pôdohospodárska platobná agentúra**

sídlo : Hraničná 12, 815 26 Bratislava

IČO: 30794323

štatutárny orgán: Ing. Jaroslav Jánoš, generálny riaditeľ

bankové spojenie:

(ďalej len „Objednávateľ“)

**Poskytovateľ:**

Obchodné meno/názov:

sídlo:

IČO:

DIČ

IČ DPH:

štatutárny orgán :

bankové spojenie:

(ďalej len „Poskytovateľ“)

(Objednávateľ a Poskytovateľ ďalej spoločne ako „Zmluvné strany“ alebo jednotlivo ako „Zmluvná strana“)

**Článok I.**

**Úvodné ustanovenie**

Zmluvné strany uzatvárajú túto Zmluvu na základe výsledkov vyhodnotenia ponúk postupom zadávania zákaziek v zmysle zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

**Článok II.**

**Predmet Zmluvy**

2.1 Predmetom Zmluvy je záväzok Poskytovateľa vo vlastnom mene, na vlastnú zodpovednosť, v rozsahu a za podmienok dohodnutých v tejto Zmluve poskytnúť služby servisnej podpory prostredia SAS, ktorá je nevyhnutná pre riešenie vzniknutých problémov a podporu na existujúcich riešeniach, doplnenie historických dát PPA a rozhraní na dostupné registre,(ďalej len „Plnenie“) a záväzok Objednávateľa za riadne Plnenie vykonané v súlade s podmienkami tejto Zmluvy zaplatiť Poskytovateľovi cenu podľa článku V. tejto Zmluvy.

**Článok III.**

**Spôsob Plnenia Zmluvy a špecifikácia Plnenia**

3.1. Poskytovateľ bude realizovať plnenie Zmluvy na základe čiastkových Objednávok vystavených podľa potrieb Objednávateľa prostredníctvom emailovej komunikácie. Poskytovateľ sa zaväzuje predložiť Objednávateľovi podrobný rozpis jednotkových cien jednotlivých položiek podľa špecifikácie predmetu zákazky s uvedením cien bez DPH ako aj cien vrátane DPH.

3.2. Poskytovateľ je povinný plniť túto Zmluvu prostredníctvom vhodného a odborne vysokokvalifikovaného personálu uvedeného v Prílohe č. 3 tejto Zmluvy. Poskytovateľ je povinný pri akejkoľvek zmene člena personálu informovať Objednávateľa a zabezpečiť súlad s požadovanými predpokladmi a stanovenými certifikátmi. . Objednávateľ má právo v odôvodnených prípadoch jednotlivých členov personálu Poskytovateľa odmietnuť a požadovať odborne vyhovujúceho špecialistu. Požadované predpoklady na člena personálu Poskytovateľa/špecialistu sú najmä: Skúsenosti s programovaním v jazyku SAS v prostredí SAS Base alebo SAS Enterprise Guide: načítavanie dát v rôznych dátových formátoch, vytváranie formátovaných výstupov, transformácia znakových, číselných a dátumových premenných, vytváranie a spájanie datasetov, tvorba základných sumárnych reportov, vytváranie a používanie makro premenných a makro funkcií s využitím SAS Macro language, nasadzovanie a plánovanie spúšťania ETL procesov, tvorba dátových jobov a workflow v prostredí SAS, certifikát SAS Certified Base Programmer alebo SAS Enterprise Guide: Querying and Reporting.

Poskytovateľ je povinný počas celej doby platnosti Zmluvy disponovať potvrdením, že je autorizovaným partnerom SAS.

3.3. Špecifikácia Plnenia a predpokladaný rozsah služieb a množstvo človekodní (MD):

|  |  |
| --- | --- |
| Jednorazový loading historických dát | 8 |
| Napojenie na externé dátové zdroje a registre (napr. CRZ, RFO, RPO, FinSpr, SocPoi ...) | 23 |
| Podpora, pomoc a konzultácie používateľom na mieste | 15 |
| Podpora s riešením problémov na infraštruktúre a konzultácie pre IT k technickým otázkam | 15 |
| Štandardné školenia pre nových aj pokročilých používateľov | 5 |
| Špeciálne školenia k vybraným témam používateľov | 5 |
| **SPOLU predpokladaný celkový počet človekodní** | **71** |

(1 človekodeň predstavuje 8 človekohodín)

3.4. Zmluvné strany berú na vedomie, že rozsah predmetu Plnenia uvedený v bode 3.3. Zmluvy je predpokladaný a jednotlivé plnenia sa budú vždy realizovať na základe požiadavky Objednávateľa a vystavenej Objednávky.

**Článok IV.**

**Termíny a miesto plnenia**

4.1 Poskytovateľ sa zaväzuje poskytnúť Plnenie podľa Článku II. tejto Zmluvy na základe vystavených Objednávok. Poskytovateľ sa zaväzuje, že plnenie Objednávok bude realizované do 30 pracovných dní odo dňa potvrdenia prijatia Objednávky a pri Objednávkach označených ako urgentná požiadavka sa Poskytovateľ zaväzuje zrealizovať plnenie nasledujúci pracovný deň odo dňa prijatia Objednávky.

4.2 Miesto plnenia predmetu Zmluvy je sídlo Objednávateľa.

**Článok V.**

**Zmluvná cena**

5.1 Celková cena za poskytnutie Plnenia v rozsahu Článku II. Zmluvy je stanovená v zmysle zákona č. 18/ 1996 Z. z. o cenách v znení neskorších predpisov a na základe dohody Zmluvných strán, a to vo výške: ................EUR bez DPH, t.j. vo výške ............ s DPH, pričom sú v nej započítané všetky náklady Poskytovateľa potrebné na poskytnutie Plnenia. Celkovou cenou za plnenia je súčet cien za objednané a dodané Plnenia na základe tejto Zmluvy po dobu jej účinnosti, pričom výška celkovej ceny za poskytnuté Plnenia sa považuje za maximálny finančný limit, ktorý nesmie byť počas trvania platnosti tejto Zmluvy presiahnutý.

5.2 Jednotkové ceny musia zahŕňať všetky náklady Poskytovateľa spojené s realizáciou Plnenia.

5.3 Predmet zmluvy je financovaný zo zdrojov Európskeho poľnohospodárskeho fondu pre rozvoj vidieka v rámci opatrenia Technická pomoc Programu rozvoja vidieka SR 2014-2020 a zo štátneho rozpočtu.

**Článok VI.**

**Platobné podmienky**

6.1 Poskytovateľovi vzniká právo na zaplatenie ceny uvedenej v Čl. V tejto Zmluvy riadnym splnením záväzku v zmysle Čl. II tejto Zmluvy.

6.2 Podkladom pre zaplatenie je faktúra vystavená Poskytovateľom a preukázateľne doručená Objednávateľovi. Poskytovateľ má právo vystaviť faktúru až po riadnom poskytnutí Plnenia na základe schválenej Objednávky Objednávateľom a rozpisom poskytnutého Plnenia.

6.3 Všetky faktúry vystavené v zmysle tejto Zmluvy musia obsahovať všetky náležitosti ustanovené podľa zákona č. 222/2004 Z. z. o dani z pridanej hodnoty v znení neskorších predpisov, údaje v zmysle tejto Zmluvy, číslo tejto Zmluvy a číslo bankového účtu uvedené v záhlaví tejto Zmluvy.

6.4 Ak akákoľvek faktúra vystavená v zmysle tejto Zmluvy nebude obsahovať náležitosti dohodnuté v tejto Zmluve, má Objednávateľ právo vrátiť faktúru Poskytovateľovi na prepracovanie. Splatnosť takto vystavenej a vrátenej faktúry sa zruší a nová splatnosť v súlade s bodom 6.5 tohto Článku zmluvy začne plynúť dňom preukázateľného doručenia opravenej a správne vystavenej faktúry.

6.5 Lehota splatnosti riadne vystavenej a doručenej faktúry je do 30 dní odo dňa jej preukázateľného prvého doručenia Objednávateľovi. Faktúru doručí Poskytovateľ do sídla Objednávateľa uvedené v záhlaví tejto Zmluvy.

6.6 Faktúra je uhradená v lehote splatnosti, ak deň odpísania z účtu Objednávateľa je v lehote uvedenej v bode 6.5 tohto článku Zmluvy. Ak deň splatnosti pripadne na sobotu, nedeľu, sviatok, alebo deň pracovného pokoja v Slovenskej republike, posúva sa dátum splatnosti na najbližší nasledujúci pracovný deň.

6.7 Objednávateľ neposkytuje žiadne preddavky ani zálohy a nezodpovedá za omeškanie platieb, ktoré budú zapríčinené zo strany jeho peňažného ústavu.

**Článok VII.**

**Doba platnosti a ukončenie Zmluvy**

7.1 Táto Zmluva sa uzatvára na dobu určitú, a to na 12 mesiacov odo dňa nadobudnutia účinnosti Zmluvy alebo do vyčerpania finančného limitu Zmluvy uvedeného v Článku V., podľa toho, ktorá udalosť nastane skôr.

7.2 Zmluvu je možné pred uplynutím doby, na ktorú bola uzatvorená ukončiť :

 a) vzájomnou písomnou dohodou Zmluvných strán,

b) výpoveďou, a to bez uvedenia dôvodu s výpovednou dobou 3 mesiacov, ktorá začína plynúť od prvého dňa mesiaca nasledujúceho po mesiaci, v ktorom bola výpoveď doručená druhej Zmluvnej strane,

c) odstúpením od Zmluvy.

7.3 Právo odstúpiť od Zmluvy vzniká porušením povinností dohodnutých Zmluvnými stranami v Zmluve jednou zo zmluvných strán.

7.4 Odstúpenie je možné aj od čiastočne splnenej Zmluvy.

7.5 V prípade podstatného porušenia tejto Zmluvy je odstupujúca strana oprávnená od Zmluvy odstúpiť, ak to písomne oznámi druhej Zmluvnej strane bez zbytočného odkladu po tom, čo sa o tomto porušení dozvedela.

7.6 Zmluvné strany označujú porušenie Zmluvy za podstatné:

a) ak Poskytovateľ preruší poskytovanie Plnenia na dlhšie ako na 30 kalendárnych dní bez súhlasu Objednávateľa, a to z dôvodov spočívajúcich na jeho strane (t. j. na strane Poskytovateľa),

b) ak Poskytovateľ poskytuje Plnenie v rozpore s ustanoveniami tejto Zmluvy,

c) ak Poskytovateľ mešká z dôvodov spočívajúcich na jeho strane s poskytnutím Plnenia viac ako 30 kalendárnych dní,

d) ak nastanú okolnosti uvedené v ust. § 15 zákona o registri partnerov verejného sektora alebo ak Poskytovateľ poruší povinnosti uvedené v článku X. tejto Zmluvy,

e) strata oprávnenia na vykonávanie činností, ktorá bezprostredne súvisí s predmetom tejto Zmluvy,

f) ak sa preukáže, že Poskytovateľ v ponuke predloženej vo verejnom obstarávaní predložil nepravdivé doklady, alebo uviedol nepravdivé, neúplné, alebo skreslené údaje,

g) ak je voči Zmluvnej strane vedené konkurzné konanie, alebo reštrukturalizačné konanie, je

v konkurze, v reštrukturalizácii, bol proti nej zamietnutý návrh na vyhlásenie konkurzu pre nedostatok majetku,

h) ak Zmluvná strana vstúpila do likvidácie, alebo bola na ňu zriadená nútená správa,

i) ak je voči Zmluvnej strane vedený výkon rozhodnutia (napr. podľa zákona č. 233/1995 Z. z.

o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, zákona Slovenskej národnej rady č. 563/2009 Z. z. o správe daní (daňový poriadok) a o zmene a doplnení niektorých zákonov a pod.),

j) ak tak ustanovuje osobitný zákon.

7.7 V prípade, že dôjde k porušeniu tejto Zmluvy, ktoré Zmluvné strany neoznačili ako podstatné, platia pri odstúpení od Zmluvy pravidlá upravené príslušnými ustanoveniami Obchodného zákonníka.

7.8 Oznámenie o odstúpení musí byť podpísané štatutárnym orgánom odstupujúcej Zmluvnej strany a nadobúda účinnosť dňom jeho doručenia do sídla druhej Zmluvnej strany uvedeného v tejto Zmluve.

7.9 V prípade odstúpenia od Zmluvy, zmeny Zmluvy, alebo dočasného prerušenia Plnenia z dôvodu porušenia Zmluvy, zaplatí Zmluvná strana porušiteľa druhej Zmluvnej strane všetky preukázané náklady a škody, ktoré jej z tohto dôvodu vzniknú.

7.10 Ak oprávnená Zmluvná strana nevyužije právo odstúpiť od Zmluvy, vzniká porušujúcej Zmluvnej strane povinnosť pristúpiť na primeranú zmenu Zmluvy v tej časti, ktorá bola porušením dotknutá a uhradiť spôsobenú škodu, ktorá vznikla v súvislosti s porušením záväzku.

**Článok VIII.**

**Náhrada škody**

8.1 Zmluvná strana, ktorá poruší svoju povinnosť vyplývajúcu zo Zmluvy, je povinná nahradiť škodu tým spôsobenú druhej Zmluvnej strane. Náhrada škody sa riadi príslušnými ustanoveniami Obchodného zákonníka.

8.2 Každá zo Zmluvných strán je oprávnená požadovať od druhej Zmluvnej strany náhradu škody v celom rozsahu aj v prípade, že ide o porušenie povinnosti druhej Zmluvnej strany, na ktorú sa vzťahuje zmluvná pokuta.

8.3 Poskytovateľ je povinný počas realizácie Zmluvy riadiť svoje činnosti tak, aby nedošlo k poškodeniu majetku Objednávateľa a tretích osôb. Za vzniknutú škodu zodpovedá Poskytovateľ v plnom rozsahu. Škody, ktoré spôsobí Poskytovateľ na majetku Objednávateľa alebo na majetku tretích osôb, je povinný Poskytovateľ odstrániť na svoje náklady v primeraných termínoch určených Objednávateľom.

8.4 Ak Poskytovateľ neodstráni škody spôsobené na majetku Objednávateľa alebo na majetku tretích osôb v lehote určenej Objednávateľom v písomnej výzve, je Objednávateľ oprávnený tieto škody odstrániť sám, pričom Poskytovateľ je povinný uhradiť Objednávateľovi všetky náklady s tým súvisiace na základe osobitnej faktúry vystavenej Objednávateľom, ktorej lehota splatnosti je do 30 dní od jej preukázateľného doručenia Poskytovateľovi.

**Článok IX.**

**Zmluvná pokuta**

9.1 V prípade omeškania s poskytnutím Plnenia zo strany Poskytovateľa je Objednávateľ oprávnený fakturovať Poskytovateľovi zmluvnú pokutu vo výške 0,05 % z ceny Plnenia , uvedenej v článku V. tejto Zmluvy za každý aj začatý deň omeškania.

9.2 Splatnosť uplatnených sankcií v zmysle tohto článku zmluvy je do 30 dní odo dňa preukázateľného doručenia príslušnej faktúry druhej Zmluvnej strane. Platby za ne budú uhrádzané výlučne bezhotovostne na bankové účty uvedené v záhlaví tejto Zmluvy.

9.3 Zaplatením zmluvnej pokuty nie je dotknutý nárok na náhradu škody vzniknutej škody, pričom zmluvná pokuta sa nezapočítava na náhradu škody.

**Článok X.**

**Ostatné ustanovenia**

10.1 Poskytovateľ je povinný pri plnení tejto Zmluvy postupovať s odbornou starostlivosťou a dodržiavať všeobecne záväzné predpisy, technické normy a podmienky tejto Zmluvy.

10.2 V prípade, ak sa Poskytovateľ zapisuje do registra partnerov verejného sektora (ďalej len „register") v zmysle zákona o registri partnerov verejného sektora, zaväzuje sa, že bude v registri zapísaný aspoň počas doby trvania tohto zmluvného vzťahu. Poskytovateľ sa zároveň zaväzuje zapísať sa do registra aj kedykoľvek počas trvania tohto zmluvného vzťahu, pokiaľ dôjde k takej zmene okolností, ktorá zápis Poskytovateľa do registra v zmysle zákona o registri partnerov verejného sektora vyžaduje.

10.3 Poskytovateľ je povinný oznámiť Objednávateľovi všetky zmeny, ktoré budú v registri podľa bodu 10.2 tohto Článku Zmluvy vo vzťahu k nemu vykonané, a to do 5 dní, odkedy k zápisu zmeny do registra došlo.

10.4 Ak si Poskytovateľ nesplní povinnosti uvedené v bode 10.2 tohto Článku Zmluvy alebo ak nastanú okolnosti uvedené v ust. § 15 zákona o registri partnerov verejného sektora, Objednávateľ je oprávnený neplniť, čo mu ukladá táto Zmluva, pričom nie je v omeškaní a toto neplnenie sa nepovažuje za porušenie Zmluvy. Poskytovateľ nie je oprávnený uplatňovať si v tomto prípade voči Objednávateľovi akúkoľvek náhradu škody alebo sankcie.

10.5 V prípade, ak Zhotoviteľ so súhlasom Objednávateľa zabezpečuje plnenie jednotlivých častí Zmluvy prostredníctvom subdodávateľov, je povinný povinnosťami, vyplývajúcimi mu z tejto Zmluvy, preukázateľne zaviazať i svojich subdodávateľov, pritom však nesie voči Objednávateľovi rovnakú zodpovednosť, ako keby tieto povinnosti plnil sám. V prípade, že bude predmet zákazky alebo jeho časť realizovaná subdodávateľom, Zhotoviteľ je povinný predložiť Objednávateľovi zoznam subdodávateľov a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia, ktorý bude tvoriť Prílohu č. 2 tejto Zmluvy.

10.6 Poskytovateľ sa zaväzuje pri podpise tejto Zmluvy uzatvoriť s Objednávateľom Zmluvu o zabezpečení plnenia bezpečnostných opatrení a notifikačných povinností a Dohodu o mlčanlivosti a ochrane dôverných informácií.

10.7 Poskytovateľ je povinný strpieť výkon kontroly/auditu/overovania oprávnenými osobami poverenými výkonom kontroly/auditu/overovania súvisiaceho s predmetom tejto Zmluvy a poskytnúť im všetku potrebnú súčinnosť. Oprávnené osoby na výkon kontroly/auditu/ overovania sú najmä:

1. riadiaci orgán pre príslušný operačný program a ním poverené osoby,
2. útvar následnej finančnej kontroly a ním poverené osoby,
3. Najvyšší kontrolný úrad SR, príslušná Správa finančnej kontroly, Certifikačný orgán a nimi poverené osoby,
4. orgán auditu, jeho spolupracujúce orgány a nimi poverené osoby,
5. splnomocnení zástupcovia Európskej Komisie a Európskeho dvora audítorov,
6. osoby prizvané orgánmi uvedenými v písm. a) až e) v súlade s príslušnými právnymi predpismi SR a EÚ.

**Článok XI.**

**Záverečné ustanovenia**

11.1 Práva a povinnosti Zmluvných strán, ktoré nie sú upravené touto Zmluvou, sa riadia právnymi predpismi SR, najmä ustanoveniami Obchodného zákonníka.

11.2 Všetky spory, ktoré vzniknú z plnenia tejto zmluvy budú Zmluvné strany riešiť predovšetkým dohodou a vzájomným rokovaním.

11.3 Akákoľvek zmena tejto Zmluvy sa môže urobiť len formou chronologicky očíslovaných písomných dodatkov k nej, ak nie je v tejto Zmluve uvedené inak.

11.4 Táto zmluva je vyhotovená v piatich rovnopisoch, pričom Objednávateľ obdrží po tri vyhotovenia a Poskytovateľ po dve vyhotovenia.

11.5 Táto Zmluva nadobúda platnosť dňom jej podpísania oboma Zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv v zmysle ustanovenia § 47a ods. 1 Občianskeho zákonníka.

11.6 Zmluvné strany vyhlasujú, že táto Zmluva bola uzatvorená slobodne a vážne, určite a zrozumiteľne, nie v tiesni a za nápadne nevýhodných podmienok a na znak súhlasu so Zmluvou k nej pripájajú svoje podpisy.

11.7 Žiadna zo Zmluvných strán nie je oprávnená svoju pohľadávku postúpiť inému.

Neoddeliteľnou súčasťou tejto zmluvy sú prílohy:

Príloha č. 1 – Návrh na plnenie kritérií

Príloha č. 2 – Zoznam subdodávateľov

Príloha č. 3 – Zoznam personálu Poskytovateľa, ktorí spĺňajú požadované predpoklady

V Bratislave, dňa \_\_\_\_\_\_\_\_\_\_\_\_ V Bratislave. dňa \_\_\_\_\_\_\_\_\_\_\_\_\_

za Objednávateľa za Poskytovateľa

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ing. Jaroslav Jánoš konateľ

generálny riaditeľ